**PREDKLADACIA správa**

Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon Slovenskej národnej rady č. 323/1992 Zb. o notároch a notárskej činnosti (Notársky poriadok) v znení neskorších predpisov a ktorým sa mení a dopĺňa zákon Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov (ďalej len „návrh zákona“).

Návrh zákona sleduje zmenu právnej úpravy týkajúcej sa výkonu dohľadu a výkonu disciplinárnej právomoci vo vzťahu k notárom a exekútorom. Ide o právnu úpravu obsiahnutú v šiestej časti Notárskeho poriadku a v jedenástej časti, tretej hlave Exekučného poriadku.

Hlavným cieľom navrhovanej právnej úpravy je:

* umožniť všetkým účastníkom disciplinárneho konania, ktorými sú disciplinárne obvinený a navrhovateľ, podať správnu žalobu proti rozhodnutiam disciplinárnych orgánov,
* spresniť právnu úpravu týkajúcu sa doručovania rozhodnutí disciplinárnych orgánov,
* upraviť inštitút vzájomnej súčinnosti orgánov vykonávajúcich dohľad nad činnosťou notárov na účely riadneho plnenia ich zákonom zverených úloh a
* doplniť prípady predstavujúce výnimku z povinnosti notára zachovávať mlčanlivosť.

Návrh zákona reaguje na posledný vývoj aplikačnej praxe, najmä pokiaľ ide o sporné výklady týkajúce sa aktívnej legitimácie na podanie správnej žaloby proti rozhodnutiam disciplinárnych orgánov. Návrh zákona tiež precizuje okruh subjektov, ktorým sa rozhodnutia disciplinárnych orgánov majú doručovať. Od navrhovanej zmeny právnej úpravy predkladateľ tiež očakáva posilnenie spolupráce a vzájomnej súčinnosti medzi orgánmi vykonávajúcimi dohľad nad činnosťou notárov, čo prispeje k riadnemu plneniu ich zákonom zverených úloh. Návrhom zákona sa dopĺňa prípad, na ktorý sa nevzťahuje povinnosť notára zachovávať mlčanlivosť.

Účinnosť predkladaného návrhu zákona sa po zohľadnení predpokladanej dĺžky legislatívneho procesu a potrebnej legisvakancie navrhuje od 1. decembra 2019.

Návrh zákona nemá vplyv na rozpočet verejnej správy, vplyv na manželstvo, rodičovstvo a rodinu, sociálne vplyvy, vplyvy na podnikateľské prostredie. Návrh zákona nezakladá ani vplyvy na informatizáciu spoločnosti, nemá ani vplyv na životné prostredie a na služby verejnej správy pre občana.

Návrh zákona nie je predmetom vnútrokomunitárneho pripomienkového konania.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.

Návrh zákona bol predmetom riadneho pripomienkového konania a predkladá sa s rozporom s Notárskou komorou Slovenskej republiky.